33. schôdza NR SR - 9.deň - A. dopoludnia
Dátum: 2025-04-08
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

40. Ďakujem pekne za slovo, pán predsedajúci. Kolegyne, kolegovia, asi to nie je náhoda, že rokujeme o tomto návrhu zákona teraz, keď sa zavádza tvrdá represia, aby sme ochránili hospodárske zvieratá. Áno, treba si uvedomiť, že všetky opatrenia, ktoré sa zavádzali, zavádzali sa vtedy preto, aby sme ochránili to najcennejšie, čo všetci máme, naše vlastné životy, aby sme ochránili životy a zdravie tých, ktorí ochorenie dostali a, žiaľ, zareagovali naňho spôsobom, ktorý bol veľmi nepríjemný. Časť ľudí, ktorí ochoreli na ochorenie COVID-19, dostávali následne zhruba po dvoch týždňoch tejto choroby ťažké zápaly pľúc, kde sa až v podstate rozpadalo pľúcne tkanivo a následne zomierali v nemocniciach. Aj v tejto, aj v tejto chvíli z tejto pozície chcem vyjadriť úprimnú sústrasť všetkým pozostalým, ktorí takýmto spôsobom prišli o svojich blízkych. A takisto chcem uistiť občanov tejto krajiny, že vláda vtedy a aj ten jeden rok, keď som ja bol ministrom, sme robili spolu s odborníkmi všetko najlepšie, všetko pre to, aby sme zabránili šíreniu tohto ochorenia, áno, ale robili sme to s tým, že sme vedeli, že toto ochorenie jedného dňa bude bežnou súčasťou našich životov, že toto ochorenie, musíme sa s ním každý jeden stretnúť, či sa s ním stretneme tak, že sa nakazíme a nevieme, ako to dopadne, alebo sa s týmto ochorením stretneme vďaka vakcíne skôr. Áno, vakcína, je to, samozrejme, veľká téma, ale vakcína spôsobovala to, že náš imunitný systém pripravil protilátky na stret s touto nebezpečnou chorobou, a preto všetky opatrenia sa zavádzali práve preto, aby sme oddialili alebo aby sme, by som povedal, získali čas pre tých, ktorí keby sa nakazili týmto ochorením, mohli by naňho zomrieť. Získali čas pre to, aby títo ľudia sa mohli nechať zaočkovať. V súčasnosti tá situácia je taká, že už pomaly môžme bilancovať, covid je bežnou súčasťou našich životov, žiaľ, mnohých z nich, ktorí sa s ním stretli, stretli sa pred tým, ako boli zaočkovaní, a ochorenie ich pripravilo o životy. Ale môžme jednoznačne povedať, že áno, na Slovensku zomrelo viac ako 20-tisíc ľudí. A z môjho pohľadu a každý, kto aj trošku číta štúdie, pozerá, ako vo vyspelých krajinách hodnotia pandémie, vidí úplne jasnú koreláciu. Krajiny, ktoré mali vysoký podiel zaočkovaných ľudí, tam zomrelo najmenej ľudí. Krajiny, ktoré povedali, že je to chrípočka, musíme sa s tým naučiť žiť a mali veľmi slabé opatrenia v prvej vlne, kolabovali im zdravotné systémy, Taliansko aj Švédsko, Veľká Británia a veľa ľudí zomieralo v prvej vlne. Krajiny, ktoré v prvej vlne dokázali úspešne ochrániť svoje obyvateľstvo a následne, keď boli dostupné vakcíny, ho rýchlo zaočkovať, sú najúspešnejšie krajiny na svete. A z tohto pohľadu to takto dopadlo aj u nás. Viete, aká bola zaočkovanosť pred treťou vlnou pandémie, to už ja som vtedy nebol minister, to bolo v roku ´21 na jeseň, na Slovensku? 44 %. Tak sa nedivme potom, že potom na jeseň nám zomrelo tak veľa ľudí, že zrazu z relatívne úspešnej krajiny, ktorá bojovala s týmto ochorením s nasadením všetkých, áno, aj obmedzujúcich opatrení, sa zrazu stala krajina, ktorá sa úplne prepadla. Ale niet divu. Takto málo zaočkovaných ľudí alebo menej malo tuším iba Bulharsko a Rumunsko. Samozrejme, že pri 44-percentnom zaočkovaní a nejakom 25-percentnom premorení po predchádzajúcich ťažkých vlnách je samozrejmé, že mnohí ľudia zomierali. A preto tá bilancia z môjho pohľadu vôbec nie je dobrá. Je zaujímavé, že teraz tie opatrenia, ktoré sa robia, sú naozaj častokrát tvrdé, represívne, treba to vysvetľovať ľuďom, ale v princípe vy, súčasná vládna koalícia, skrze vašich predchodcov, a bol to vtedy premiér Pellegrini, vy ste nerobili v podstate nič iné, ani keď sa zistilo, že covid príde aj na Slovensko a môže prísť s ničivou silou. Napríklad 14. marca Peter Pellegrini: "Chcem vyzvať ešte raz občanov Slovenskej republiky k disciplinovanosti, pretože neposlúchajú, naozaj sú stále mnohí, idú radi do reštaurácií, vysedávajú tam, popíjajú v krčmičkách, posedávajú po sídliskách a tak ďalej, budeme musieť sprísniť aj represiu." To bolo na hraničnom prechode v Kittsee. Ďalej, čo treba povedať, že tieto opatrenia Pellegriniho vláda zavádzala v čase, keď 15. marca Slovensko malo spolu 61 pozitívnych vzoriek. Krízový štáb 12. marca rozhodol o zatvorení zábavných podnikov, akvacentier, lyžiarskych stredísk, diskoték, detských kútikov, plavární, fitnescentier a ďalších, cez nasledujúci víkend budú zatvorené aj nákupné centrá s výnimkou lekární, potravín a predajní drogérie. Hotely a reštaurácie budú ešte otvorené. Úradné hodiny sa obmedzia v klientskych centrách, úradoch práce a podobne. Ministerstvo vnútra Slovenskej republiky v prípade potreby zabezpečí na karanténu priestory. Ministerstvo vnútra ešte uvedené pre verejnosť bližšie špecifikuje. Naďalej platí zákaz organizovať, usporadúvať hromadné podujatia športovej, kultúrnej, spoločenskej či inej povahy. To bolo 12. marca. 15. marca: zároveň všetkým osobám, ktoré sa od 16. marca od 6. hodiny skupinovo vracajú z postihnutých oblastí zo zahraničia, sa nariaďuje izolácia v zariadeniach určených ministerstvom vnútra, a to na dobu 14 dní. Pri 61 pozitívnych vzorkách sa nasadili veľmi prísne opatrenia. Výsledkom bolo, že keďže sme nemali rozbroje a ďalej sa pokračovalo v ochrane obyvateľov našej krajiny napriek tomu, že sme nemali pripravený zdravotný systém, a my sme to veľmi dobre vedeli. Vypočujete si napr. túto správu, ktorú mala k dispozícii vláda premiéra Roberta Fica. V roku 2019, teda po 12 rokoch vládnutia, sa SMER začal zaujímať o personálny stav v našom zdravotníctve. Po príchode na ministerstvo sme našli dokument s názvom Podrobný prehľad stavu lekárov a sestier, ich nedostatku v rámci špecializácií a regiónov, návrhy riešení. Tento dokument sme nerobili my, robila ho strana SMER a sama sebe vystavila vizitku personálneho stavu zdravotníctva po 12 rokoch ich vládnutia. Ako teda vyzeralo zdravotníctvo, ktoré sme prebrali a na ktoré sa rútila pandémia? Na Slovensku po 12 rokoch vládnutia chýbalo 2 659 lekárov, 3 074 sestier. Spomedzi lekárov nám chýbalo 104 anestéziológov a intenzivistov, 22 infektológov, 80 lekárov urgentnej medicíny. Spomedzi sestier nám chýbalo 87 špecialistiek v anestéziológii a intenzívnej starostlivosti, 125 špecialistiek v intenzívnej ošetrovateľskej starostlivosti o dospelých. Po 12 rokoch vašej vlády ste odovzdali zdravotníctvo v takomto stave. A prišiel covid. Zaujímavé však je, že to, čo teraz spochybňuje splnomocnenec vlády Peter Kotlár, tak v roku 2013 bolo na vláde Roberta Fica schválené uznesenie vlády 190, aby sa realizovali aj druhé fázy opatrení zavádzania medzinárodných zdravotníckych predpisov, aby naša krajina bola pripravená na globálne zdravotnícke hrozby. Takže sama vláda Roberta Fica si schválila uznesenie, aby sa pripravovala krajina na globálne zdravotné hrozby na základe zavádzania medzinárodných zdravotníckych predpisov. A viete, ako to dopadlo? Dopadlo to tak, že Najvyšší kontrolný úrad teraz konštatuje, že štátne hmotné rezervy Slovenskej republiky nemohli byť pripravené na pandémiu COVID-19 vzhľadom na to, že do 27. 2. 2020, počúvajte dobre, neexistovala položka zdravotnícky materiál v rámci pohotovostných zásob. Štátne a hmotné rezervy Slovenskej republiky teda nemohli zabezpečovať nákup položiek, ktoré nie sú schválené vládou a zaradené do portfólia položiek, ktoré štátne hmotné rezervy Slovenskej republiky spravujú. Takže nielen že sme nemali naskladnené žiadne ochranné pomôcky v sklade štátnych hmotných rezerv, ale treba si uvedomiť, že 5. februára 2020 sa pochválil pred rokovaním vlády premiér Peter Pellegrini, že na Slovensko pristálo zo Šanghaja nákladné lietadlo, ktoré by malo na letisku v Bratislave vyzdvihnúť humanitárnu pomoc, ktorú poskladali dokopy niektoré firmy, ktoré sú aj slovenské a pôsobia aj v Číne, a malo by to byť niekoľko ton tejto pomoci, ktorá by sa mala odviezť späť do Pekingu. 7. februára potom potvrdil minister Érsek: Ideme vizuálne kontrolovať to, čo má byť v tých balíkoch, takže mali by tam byť rúška, mali by tam byť teplomery, zdravotnícky materiál, ktorý máme pod kontrolou. Takže výsledok, keď ja som prišiel na ministerstvo, bol taký, že prázdne štátne hmotné rezervy a celý súkromný sektor všetko odovzdal do čínskeho lietadla, ktoré vo februári odletelo do Číny. A následne na to Peter Pellegrini povedal, teraz je to už na každom jednom občanovi, ktorý sa musí postarať o seba sám. Áno, občania si potom začali šiť rúška a začali takýmto spôsobom sa chrániť pred tým, aby nedostali toto hrozné ochorenie. Tiež mi dovoľte trošičku sa vrátiť k tomu, čo robil pán premiér Fico, ktorý napr. povedal 12. 11. 2020: "My sa musíme s pandémiou naučiť žiť, to znamená, my odmietame zatváranie obchodov, zatváranie škôl a prevádzok a divadiel." Sám premiér Fico potom na tej známej poľovníckej chate povedal, že covid dostal. Pri tom, ako dostal covid, odpadol takým spôsobom, že v zariadení, kde dovolenkoval v Grécku, ho resuscitoval nejaký lekár. Následne sa dostal do karantény, sfalšoval testy a odišiel naspäť na Slovensko. Potom na chate vysvetľuje, aká covid je strašná choroba. A možno len na pripomenutie, ako to popisuje. Popisoval to spôsobom: plechová chuť v ústach, že je veľmi slabý, že nič nevládze, že je to skrátka strašná choroba. Viete, treba si uvedomiť, že aj tí, čo prekonali covid a predtým sa nenechali zaočkovať, čo bol aj prípad pána súčasného premiéra, tak následne, samozrejme, boli vystavení aj týmto neskorým, tzv. postcovidovým príznakom alebo syndrómu, ktorý je naozaj veľmi-veľmi nepríjemný. A treba povedať, že pán premiér Fico sa mu mohol s najväčšou, najväčšou pravdepodobnosťou vyhnúť, keby sa zaočkoval. Pretože keby sa zaočkoval, tak ochorenie určite nedostane do takých rozmerov, ako ho musel prekonať, a následne by sa uňho nerozvinuli tie ťažké, postcovidová symptomatológia, ktorú mal. A on tam ešte uvádza, že áno, že mal aj pri tom stále nejaké arytmie. Samozrejme, ľudia, ktorí sú po operácii srdca, majú nejakým spôsobom poškodený srdcový sval, áno, práve pri takýchto ochoreniach môžu dostať aj malignú arytmiu. A pri tejto malignej arytmii, keď naozaj nedostanú rýchlu resuscitáciu, môžu zomrieť. To je pravdepodobne jeden aj z dôvodov, že Boh si tu Fica ešte udržal, keď ho veľmi rýchlo v zariadení niekto zresuscitoval, keď dostal takúto malignú arytmiu, ak to tak bolo. Samozrejme, toto je všetko, čomu sa dalo vyhnúť, keby sa ľudia zaočkovali. A práve preto, keď pán premiér Fico 12. 2. ´21 hovorí, že sa nedá zaočkovať, že je zástancom, že nie je zástancom očkovania a považuje ho za zárobok farmaceutických firiem, môžem považovať za vrcholne nezodpovedné navádzanie ľudí na to, aby sa nenechali zaočkovať, následkom čoho, samozrejme, sme potom dopadli tak, ako sme dopadli. Mali sme veľmi nízku zaočkovanosť a veľmi veľa ľudí muselo na covid podľahnúť. Takisto pán Robert Fico sa na tlačovej besede 22. 3. ´21 pochválil: "Ak rátam tie priestupky, tak mám asi 11 predvolaní na rôzne úrady, ktoré sa týkajú teda môjho rúška." Vtedy pribudlo, v ten deň, 86 mŕtvych, 316 ľudí bolo na pľúcnej ventilácii a v nemocniciach ležalo 3 620 pacientov s covidom. Áno, jak mám byť zmierlivý, chcem povedať, že keby sme vydržali, tak ako v prvej vlne motivovať obyvateľov, aby vydržali, a potom nebojovali proti očkovaniu, naša krajina mohla vynikajúco obstáť. Mali sme na to výborne našliapnuté. Mohli sme mať naozaj veľmi nízky počet úmrtí a mohli sme sa porovnávať s tými najúspešnejšími krajinami. Žiaľ, hádky medzi opozíciou a koalíciou, huckanie vtedajšej opozície na nedodržiavanie opatrení a najmä spochybňovanie očkovania spôsobilo to, že na covid u nás muselo zomrieť tak veľa ľudí. Chcem ešte na záver veľmi pekne poďakovať aj ja všetkým zdravotníkom a všetkým ľuďom, ktorí vtedy nasadzovali, áno, a v tých začiatkoch to bolo o tom, že nasadzovali vlastné životy. My sme nevedeli presne, ako je to infekčné, ako je to nákazlivé. Peťo Stachura, ten hovoril, že nie je to treba až tak preháňať. Ja som to vtedy aj preháňal, keď som testoval tých ľudí, tak som sa vyobliekal jak kozmonaut (povedané s pobavením), pretože sme sa naozaj obávali, ako sa to šíri. Ale chcem všetkým veľmi pekne poďakovať zdravotníkom, ktorí v tomto riziku išli do toho a poskytovali zdravotnú starostlivosť. Pomáhali ľuďom, zachraňovali ľudské životy s tým, že ohrozovali svoje vlastné. Mnoho zdravotníkov takýmto spôsobom aj prišlo o svoje životy, mnoho sociálnych sestier prišlo o svoje životy, keď sa starali o starých, keď boli, keď boli izolovaní v sociálnych zariadeniach, keď sa covid začal šíriť. Takisto v zahraničí poznáme prípady, kedy práve preto, že sa nakazili lekári, zdravotné sestry, zdravotnícky personál pri tom, ako poskytovali zdravotnú starostlivosť, doplatili na to vlastnými životmi. Je absolútne nefér, keby súčasná vládna moc prenasledovala teraz týchto ľudí, ako sa to napríklad aj dialo pri niektorých prípadoch ľudí, ktorí otvárali mobilné odberové miesta. Najvyšší kontrolný úrad neposkytol úplne korektné informácie o tom napríklad, koľko testov urobili. Dovoľte ja, aby som ešte na záver prečítal doplňujúci návrh poslancov Národnej rady Slovenskej republiky Mareka Krajčího a Júliusa Jakaba k vládnemu návrhu zákona o náprave krívd spôsobených fyzickým osobám v súvislosti s protipandemickými opatreniami a o doplnení zákona Slovenskej národnej rady... (Prerušenie vystúpenia predsedajúcim.) Danko, Andrej, podpredseda NR SR Poprosím zastaviť čas. Krajčí, Marek, poslanec NR SR ... č. 372/1990 Zb. o priestupkoch v znení neskorších predpisov, číslo parlamentnej tlače 591. Pred čl. I sa vkladá preambula, ktorá znie: "Preambula My, občania Slovenskej republiky, zastúpení volenými poslancami Národnej rady Slovenskej republiky, opierajúc sa o práva garantované Ústavou Slovenskej republiky medzinárodnými zmluvami a dohovormi ratifikovanými Slovenskou republikou, považujeme právo na život za najvyššie právo každej ľudskej bytosti. Je preto povinnosťou všetkých nás ochraňovať život každého človeka a v čase choroby alebo verejného ohrozenia vytvárať také podmienky, ktoré povedú k jeho uzdraveniu a záchrane. Povinnosť ochraňovať zdravie a životy musí byť fundamentálnou súčasťou rozhodnutí a verejného pôsobenia autorít, ktorým občania prepožičali právo spravovať našu krajinu. Výroky a skutky verejných funkcionárov, ktoré ohrozujú právo na život a môžu viesť k šíreniu ochorenia, sú odsúdeniahodné. Nositelia týchto výrokov a skutkov sú zavrhnutiahodní. Verejní funkcionári, ktorí svojím verejným vystupovaním uprednostňujú súkromný či politický záujem nad záujmom verejným, ktorým je ochrana života a zdravia všetkých ľudí, sa spreneverili svojmu poslaniu a sľubu hájiť ústavou garantované práva občanov. Pandémia ochorenia COVID-19, ktorú spôsoboval vírus SARS-COV-2, bola najväčšou pandémiou ľudstva za uplynulých 100 rokov. Táto globálna zdravotnícka kríza zastihla krajiny sveta v rôznej miere pripravenosti a schopnosti reagovať na stav ohrozenia obyvateľov. Aj preto je nevyhnutné, aby sa krajiny z tejto situácie poučili. To však bude možné, len ak sa pomenujú faktory, ktoré sa podpísali pod to, ako Slovenská republika v pandémii tohoto ochorenia obstála, ako sa predstavitelia štátu na možné zdravotné hrozby pripravovali, ako sa po vypuknutí pandémie správali a aký vplyv to malo na priebeh pandémie na území Slovenskej republiky. V apríli 2013 prijala vláda Roberta Fica uznesenie č. 190/213, ktorým prikázala ministerstvám realizovať druhú fázu zavádzania medzinárodných zdravotníckych predpisov, aby bola Slovenská republika pripravená na možné globálne zdravotné hrozby. O sedem rokov neskôr po vypuknutí pandémie ochorenia COVID-19 naša krajina nemala pripravené žiadne krízové manuály, žiadne krízové plány a stratégie na ochranu svojich občanov. V roku 2019 vypracovalo Ministerstvo zdravotníctva Slovenskej republiky a predložilo Bezpečnostnej rade vlády Slovenskej republiky..." (Prerušenie vystúpenia predsedajúcim.) Danko, Andrej, podpredseda NR SR Čo to čítate, pozmeňovací či odôvodnenie už? Krajčí, Marek, poslanec NR SR Čítam pozmeňujúci návrh, preambulu. Danko, Andrej, podpredseda NR SR Aha, ospravedlňujem sa. Krajčí, Marek, poslanec NR SR "... a predložilo Bezpečnostnej rade vlády Slovenskej republiky materiál Podrobný prehľad stavu lekárov a sestier, ich nedostatku v rámci špecializácií a regiónov, návrhy riešení. Niet azda lepšieho dôkazu, ako sa po 12 rokoch vlád SMER-u zdecimoval personálny stav v zdravotníctve. Je to obžaloba všetkých vlád SMER-u z dielne ministerstva ovládaného SMER-om, ktorá však ostala pred verejnosťou utajená. Po 12 rokoch vlád SMER-u chýbalo v nemocniciach a ambulanciách 2 659 lekárov a 3 074 sestier. Dáta Ministerstva zdravotníctva Slovenskej republiky odhalili, že v roku 2019 na Slovensku chýbalo 22 infektológov a 104 anestéziológov, ktorí už v ďalšom roku kriticky chýbali pri starostlivosti o pacientov na umelej pľúcnej ventilácii. Zdravotníctvo bolo za vlád SMER-u len predmetom biznisu a kšeftov. No nielen zdravotníctvo. Priestor na vlastné obohatenie našli nominanti SMER-u aj pri správe strategických rezerv štátu. Pre osobného priateľa Roberta Fica Kajetána Kičuru bolo prednejšie naplniť svoj trezor zlatými tehlami, než zabezpečiť dostatok ochranných pomôcok pre lekárov, sestry, sanitárov, ošetrovateľov, verejných zdravotníkov, hygienikov, skrátka pre všetkých zdravotníkov, ktorí sa starajú o zdravie obyvateľov Slovenskej republiky. Najvyšší kontrolný úrad Slovenskej republiky konštatoval, že sklady štátnych hmotných rezerv boli prázdne, majetky Kajetána Kičuru a jeho rodiny však boli podľa vyšetrovateľov naplnené na prasknutie. Aby však toho nebolo málo, vláda SMER-u ešte vo februári 2020 dovolila naplniť lietadlo Boeing 747 Jumbo a vyviesť zo Slovenska tony ochranných zdravotníckych pomôcok do Číny. Po vypuknutí pandémie na Slovensku odkázal premiér Pellegrini vystrašeným občanom, že rúška si majú zháňať sami a kto ich nezoženie, má si ich ušiť. Povedal doslova: "Každý si musí od dnes pomôcť, ako si pomôcť vie". Toto bol stav, v ktorom Slovenskú republiku odovzdávala strana SMER po dvanástich rokoch vládnutia a v ktorom našu vlasť zasiahla pandémia ochorenia COVID-19. Zanedbaná príprava na možné globálne zdravotné hrozby, zdecimovaný stav zdravotníckeho personálu, zaostávajúce štátne zdravotníctvo a chýbajúce materiálovo-technické vybavenie či zásoby boli faktormi, ktoré sa podpísali na priebehu a dopadoch pandémie ochorenia COVID-19. Rovnako devastujúce následky však mali aj výroky a skutky niektorých verejných funkcionárov. Je zarážajúce, že predovšetkým tých, ktorí nesú zodpovednosť za riadenie a stav Slovenskej republiky v rokoch, ktoré pandémii ochorenia COVID-19 predchádzali. V snahe zvrátiť povolebný vývoj, ktorý priniesol rozviazanie rúk orgánom činným v trestnom konaní, slobodu pre vyšetrovateľov a posilnenie nezávislosti súdnej moci, ale tiež zrušil ochranu politických predstaviteľov a nominantov vlád SMER-u a tí sa ocitli na strane obvinených, obžalovaných a odsúdených, sa odsúdeniahodným spôsobom rozhodli zneužiť pandémiu ochorenia COVID-19. Uprednostnili svoj osobný záujem nad záujmom verejným s vedomím, že to môže mať fatálne následky pre mnohých občanov. Vyzývali ľudí na nedodržiavanie protipandemických opatrení, navádzali ich, aby nenosili ochranné pomôcky, odrádzali od očkovania, organizovali hromadné podujatia... (Vstup predsedajúceho.) Danko, Andrej, podpredseda NR SR (Povedané súbežne s rečníkom.) Môžem vás poprosiť, môžte mi to ešte raz vysvetliť, lebo toto vyzerá ako rozprávka. Toto je pozmeňovací návrh? Krajčí, Marek, poslanec NR SR (Povedané súbežne s predsedajúcim) ... zámerne vytvárali nedôveru voči vedeckým autoritám a zdravotníkom." Áno. Je to preambula návrhu, ktorý je teraz v parlamente. Čítam pozmeňujúci návrh, ktorý zavádza túto preambulu. "Na toto ich konanie doplatili najmä tí, ktorí boli ochorením COVID-19 ohrození najviac, ľudia vyššieho veku, ľudia s chronickými ochoreniami, ľudia s komorbiditami, ľudia s oslabenou imunitou. Na konanie týchto politikov, prevažne zo strán vtedajšej opozície doplatili ľudia tým najcennejším, čo mali, svojimi životmi. Každý jeden ľudský život má väčšiu hodnotu ako čokoľvek iné. My, občania Slovenskej republiky, zastúpení poslancami Národnej rady Slovenskej republiky, odsudzujeme slová a skutky tých politikov, ktorí pre akékoľvek osobné záujmy počas pandémie ochorenia COVID-19 odrádzali ľudí od dodržiavania opatrení, burcovali proti zdravotníkom, organizovali hromadné podujatia a tým ohrozili ľudí na zdraví a živote. My, občania Slovenskej republiky, zastúpení poslancami Národnej rady Slovenskej republiky, vyjadrujeme najhlbšiu vďaku a uznanie všetkým zdravotníkom, ktorí počas pandémie ochorenia COVID-19 poskytovali zdravotnú starostlivosť na najvyššej úrovni všetkým pacientom v snahe prispieť k ich uzdraveniu a záchrane ich životov. (Reakcie z pléna.) My, občania Slovenskej republiky, zastúpení poslancami Národnej rady Slovenskej republiky, ďakujeme všetkým, ktorí počas pandémie ochorenia COVID-19 dodržiavali všetky opatrenia a tým ochránili nielen seba, ale najmä tých najzraniteľnejších a najslabších. Národná rada Slovenskej republiky sa uzniesla na tomto zákone." Ďakujem pekne. Skončil som. (Krátka pauza pre neprítomnosť predsedajúceho.)